Asiyesikia la mkuu huvunjika guu

ASIYESIKIA LA MKUU HUVUNJIKA GUU

Methali hii ina maana kuwa watu waliosikia yale wanafunzwa na wakubwa wao, wale waliowazidi maarifa hufikwa na matatizo. Methali hii huwasihi watu kutilia maanani ushauri wa wazazi wao au waliowazidi maarifa. Methali hii ina maana sawa na asiyefunzwa na mamaye hufunzwa na ulimwengu. Wale wasiofwata maagizo na ushauri wa wavyele huwa hawana chao bali huyaona makuu. Watu huachiwa dunia iwafunze somo na dunia ni mti mkavu ukiegemea unavunjika. Wao hupata taabu maisha yao yote mpaka watakapozingatia yale walioambiwa.
 
Palikuwa na msichana mmoja aliyeitwa Shruti. Shruti alikuwa msichana mrembo kama mbega. Mungu alimuumba akaumbika. Alikuwa na macho ya gololi, meno meupe ya mchele yalibandike kwenye ufizi mweusi, alikuwa na ngozi yenye rangi ya maji ya kunde. Alikuwa msichana mwenye tabia nzuri, watu wote mtaani kwao walimsifia. Shule alikuwa akipita vizuri mitihani yake, walimu wake walimpenda sana. Kwa kweli, kizuri hupewa sifa! Marafiki zake walijivunia kuwa na rafiki kama yeye kwani aliwasaidia hata kwenye masomo. Yeye alikuwa na moyo safi na mweupe kama pamba. Yeye alikuwa mtoto wakujituma na mwenye bidii kwani mgagaa na upwa hali wali mkavu na anayechumia juani hulia kivulini naye alifaulu vizuri. 
Hawakukosea waliposema mgema akisifiwa tembo hulitia maji. Tabia ya Shruti ilianza kubadilika, watu walishangazwa sana na tabia yake. Haikuwa kawaida yake kujibu watu kwa ujeuri wala kuanguka shuleni. Walimu wake walilalamika kwa wazazi wake kuhusu tabia yake ngumu ya ujeuri na hata kutofanya kazi ya ziada. 

Shruti hakuwaheshimu wazazi wake kamwe, aliwajibu walipojaribu kumkanya. Wakati mwingine hakwenda shule, walimu walishangaa na kuwaarifu wazazi wake. Walipochunguza, walikuta kuwa alikua amajiunga na makundi ya kuuza na kutumia dawa za kulevya. Wazazi wake walisononeka sana.  Wazazi wake walilia kwa uchungu na kumuuliza Mungu kwani walikosea wapi kwenye malezi yao. Shruti hakusikia la mwadhini wala mteka maji msikitini. Siku hiyo, walipanga na rafiki zake kwenda Zanzibar kwa meli. Wazazi wake walimkanya lakini hakusikia.

Shruti alikataa na akaamua kuchukua uamuzi wake na kwenda. Wazazi wake wakawa wamejawa na hofu tele, walimuomba Mungu apate kusafiri salama. Mara tu alipofika muda wa saa kumi na mbili, wazazi hawa wakiwa wamekaa sebuleni wakitazama runinga, waliona ajali ya meli imetokea na watu wote waliokuwa ndani ya chombo hicho waliaga dunia. Kwa kweli, asiyesikia la wavyele huona makuu na Shruti alipatwa na kifo ambacho hakuweza kukiepuka.